text: 33-årig fra Kolding var anholdt og sigtet for drab på Emilie Meng
  18 oktober 2016 kl. 09.29
  Manden blev anholdt i slutningen af august og er løsladt igen og har ikke noget at gøre med Emilie Mengs forsvinden, oplyser politiet.
  
  
  
  En 33-årig mand fra Kolding-området har været anholdt og sigtet for drab i sagen om Emilie Meng, der har været forsvundet siden 10. juli.
  Manden blev hurtigt løsladt igen g har ikke noget at gøre med Emilie Mengs forsvinden, oplyser politiet. Det oplyser Søren Ravn-Nielsen, efterforskningsleder fra Sydsjælland og Lolland-Falster Politi.
  BT har talt med en 33-årig mand fra Sønderjylland, som fortæller, at han i slutningen af august var sigtet i sagen.
  Den 18-årige Emilie Meng er ikke fundet endnu. Sigtelsen af den 33-årige er ikke ensbetydende med, at hun er dræbt. Politiet sigtede ham på baggrund af en henvendelse fra en borger.
  - De oplysninger vi fik, gik på, at der kunne være tale om drab, derfor sigtede vi ham for det, siger Søren Ravn-Nielsen til TV 2.
  Den 33-årige blev løsladt igen, da det viste sig, at han ikke har noget at gøre med Emilie Mengs forsvinden.
  - Vi vil i øvrigt ikke oplyse nærmere omkring sagen, siger Søren Ravn-Nielsen.
  